Líkt og áður hefur verið greint frá var Stykkishólmsbær valin eitt af fjórum sveitarfélögum til að taka þátt í íbúasamráðsverkefni sem sett var á legg af Sambandi íslenskra sveitafélaga og Akureyrarbæ . Lesa má meira um forsögu verkefnisins hér . Verkefni Stykkishólmsbæjar snýr í megindráttum að því að fá íbúa til samráðs um skipulag og útfærslu leikvalla í bænum . Með samráði við íbúa getur náðst aukin sátt um stefnumótun sem skapar stöðugleika , samheldni og ýtir undir almenna hagsæld . Verkefnið gefur íbúum raunveruleg tækifæri á að koma sínum sjónarmiðum á framfæri og nýta krafta þeirra til þess að gera breytingar sem henta íbúum bæjarins . Lokaafurð þessa vekefnis er ekki eingöngu góðir leikvellir og breið sátt um þá , heldur einnig aðferðafræði sem nýta má við fleiri ákvarðanir Stykkishólmsbæjar þegar fram líða stundir . Þeir Magnús Ingi Bæringsson , Gunnlaugur Smárason og Jón Sindri Emilsson mynda vinnuhópinn sem leiðir verkefnið . Vinnuhópurinn hefur nú þegar kynnt verkefnið fyrir bæjarstjórn og myndað stýrihóp sem er ætlaður til að veita verkefninu aðstoð og aðhald . Í stýrihóp sitja þau Klaudia Gunnarsdóttir , Óðinn Burkni Helgasson , Rihannon Mary , Bergur Hjaltalín , Árni Ásgeirsson , Arna Dögg Hjaltalín og Gunnlaugur Smárason . Fyrsti fundur með stýrihóp fór fram í gær , 9. janúar þar sem farið var yfir forsögu verkefnis , stöðu þess í dag og næstu skref . Stefnt er að því að vinnuhópur fundi með kennurum Grunnskólans í næstu viku með það að markmiði að fá álit og hugmyndir grunnskólanema til leikvalla með aðstoð kennara . Í framhaldi af því verða fleiri hagsmunahópar fengnir að borðinu áður en boðað verður til íbúafundar þar sem verkefnið verður kynnt nánar ásamt þeim upplýsingum sem þá hafa safnast . Einnig er stefnt að því að setja á fót könnun til þess að sem flestir geti komið sínum sjónarmiðum til skila . Hægt verður að fylgjast með framvindu verkefnisins hér á vefsíðu Stykkishólmsbæjar . Ljósmynd : Akureyrarbær , tekin á Akureyri á síðasta vinnuhóp þeirra sveitarfélaga sem taka þátt í verkefninu .